ส่วนที่ 1

ข้อมูลสรุป (Executive Summary)

บริษัท ดุสิตธานี จำกัด (มหาชน) (“บริษัท”) เริ่มก่อตั้งในเดือนกันยายน ปี 2509
ด้วยทุนจดทะเบียนหุ้นสามัญ 40 ล้านบาท มูลค่าหุ้นละ 1,000 บาท เพื่อดำเนินการธุรกิจโรงแรม
โดยบริษัทได้เริ่มดำเนินกิจการโรงแรมดุสิตธานี กรุงเทพ ในเดือนกุมภาพันธ์ ปี 2513
บนที่เช่าของสำนักงานทรัพย์สินส่วนพระมหากษัตริย์ และต่อมาในปี 2518
ได้จดทะเบียนเป็นบริษัทในตลาดหลักทรัพย์แห่งประเทศไทย โดยปัจจุบัน บริษัทมีทุนจดทะเบียน 850
ล้านบาทและประกอบธุรกิจหลักด้านโรงแรม และการรับบริหารโรงแรมภายใต้บริษัทย่อย
โดยใช้เครื่องหมายการค้า “ดุสิตธานี” “รอยัล ปริ๊นเซส” “ดีทู” และ “ธานี”

ณ วันที่ 31 ธันวาคม 2549 บริษัทมีสินทรัพย์รวม 5,316 ล้านบาท หนี้สินรวม 1,491 ล้านบาท
ส่วนของผู้ถือหุ้น 3,824 ล้านบาท มีพนักงานทั้งสิ้นจำนวน 1,841 คน โดยในปี 2549
บริษัทมีรายได้รวม 2,055 ล้านบาทและกำไรสุทธิ 221 ล้านบาท

บริษัทเป็นหนึ่งในผู้ประกอบการธุรกิจโรงแรมในอันดับต้นๆ ของประเทศ
และยังมีศักยภาพในการแข่งขันกับผู้ประกอบการรายใหญ่ๆ จากต่างประเทศ
อีกทั้งบริษัทมีแผนงานในการขยายฐานธุรกิจไปยังต่างประเทศ
เพื่อทำให้เครื่องหมายการค้าของบริษัทเป็นที่รู้จักในหมู่นักท่องเที่ยว ปัจจุบัน เครื่องหมายการค้า
“ดุสิตธานี”
ได้รับการยอมรับในคุณภาพและมาตรฐานการให้บริการเป็นอย่างดีทั้งในประเทศและต่างประเทศ
โดยเฉพาะในสหรัฐอาหรับ อิมิเรตส์ ลักษณะการประกอบธุรกิจโรงแรมของกลุ่มบริษัทภายใต้
บมจ.ดุสิตธานี ประกอบด้วยโรงแรมระดับ 5 ดาว 3 แห่ง ได้แก่ ดุสิตธานีกรุงเทพ มีห้องพักจำนวน
517 ห้อง โรงแรมดุสิต รีสอร์ท พัทยา มีห้องพัก 457 ห้อง และโรงแรมดุสิตรีสอร์ท หัวหิน
มีห้องพัก 300 ห้อง และในปี 2549 ได้เปิดตัวโรงแรมดีทู เชียงใหม่อย่างเป็นทางการ ภายใต้
บ.ดุสิตโฮเต็ล แอนด์ รีสอร์ท โรงแรมแห่งนี้ มีการตกแต่งในรูปแบบที่ทันสมัย
และผสมผสานความเป็นไทย ซึ่งจะเป็นโรงแรมที่เป็นต้นแบบของ เครื่องหมายการค้า ดีทู
นอกจากโรงแรมในระดับ 5 ดาว แล้วยังมีโรงแรมในระดับ 4 ดาวภายใต้บริษัทย่อยอีก 4 แห่ง
ได้แก่ โรงแรมรอยัลปริ๊นเซส หลานหลวง มีห้องพักจำนวน 167 ห้อง โรงแรมรอยัลปริ๊นเซส
ศรีนครินทร์ มีห้องพักจำนวน 198 ห้อง โรงแรมรอยัลปริ๊นเซส เชียงใหม่มีห้องพักจำนวน 198 ห้อง
และโรงแรมรอยัล ปริ๊นเซส โคราช มีห้องพักจำนวน 186 ห้อง

บริษัทยังมีโรงแรมในต่างประเทศ ระดับ 5 ดาว 1 แห่งคือโรงแรมดุสิตนิกโก มะนิลา
ซึ่งโรงแรมดังกล่าวอยู่ภายใต้บริษัท Philippines Hotelier Inc.
ซึ่งเป็นบริษัทย่อยในประเทศฟิลิปปินส์

นอกจากนี้ยังมีโรงแรมที่รับบริหารทั้งในประเทศและต่างประเทศ ภายใต้เครื่องหมายการค้า
“ดุสิตธานี” จำนวน 4 แห่ง มีโรงแรมระดับ 4 ดาวที่รับบริหารภายใต้เครื่องหมายการค้า “รอยัล
ปริ๊นเซส” จำนวน 3 แห่ง และโรงแรมที่เป็นแฟรนไชส์อีก 2 แห่ง และรับบริหาร Clubhouse
ของสนามกอล์ฟอีก 1 แห่ง นอกเหนือจากธุรกิจโรงแรมแล้วบริษัทยังมีธุรกิจที่สนับสนุนธุรกิจหลักอื่นๆ
เช่น ธุรกิจให้เช่าอาคารพาณิชย์ 11 ชั้น กิจการให้บริการด้านสุขภาพ (สปา) ภายใต้บจ.
เทวารัณย์ สปา ซึ่งได้เปิดดำเนินการแล้ว 4 แห่ง ธุรกิจวิทยาลัยดุสิตธานี
ซึ่งเปิดสอนในระดับปริญญาตรี ในด้านบริหารโรงแรมและการประกอบอาหาร
รวมไปถึงธุรกิจฝึกอบรม ภายใต้บริษัท ดุสิตเพื่อการพัฒนาผู้บริหาร
จำกัดโดยมีวัตถุประสงค์ในการฝึกอบรมให้แก่พนักงานและผู้บริหารโรงแรมในกลุ่มดุสิต
และบุคคลทั่วไป
ปัจจุบันบริษัทซึ่งถือได้ว่าเป็นผู้ดำเนินกิจการของกลุ่มโรงแรมไทยที่มีเครือข่ายมากที่สุดในประเทศไทย
โดยณ วันที่ 31 ธันวาคม 2549 นิติบุคคลที่บริษัทถือหุ้นตั้งแต่ร้อยละ 10 ขึ้นไป มีจำนวน 8 บริษัท
ดังนี้

+--------------------------+-------------------+-----------------------+
| บริษัท                     | ประเภทธุรกิจ        | สัดส่วนการถือหุ้น (ร้อยละ)  |
+==========================+===================+=======================+
| บริษัท ดุสิตธานี              | Holding Company   | 99.99                 |
| อินเตอร์เนชั่นแนล จำกัด       |                   |                       |
+--------------------------+-------------------+-----------------------+
| บริษัท เทวารัณย์ สปา จำกัด    | บริการด้านสุขภาพ     | 99.99                 |
+--------------------------+-------------------+-----------------------+
| บริษัท ดุสิตเพื่อพัฒนาผู้บริหาร    | บริการฝึกอบรม       | 99.99                 |
| จำกัด                     |                   |                       |
+--------------------------+-------------------+-----------------------+
| บริษัท เลอ กอร์ ดอง เบลอ    | โรงเรียน           | 50.00                 |
| ดุสิต จำกัด                 | สอนด้านศิลปะการประก |                       |
|                          | อบอาหารสไตล์ฝรั่งเศส |                       |
+--------------------------+-------------------+-----------------------+
| บริษัท ดุสิตโฮเต็ล แอนด์ รีสอร์ท | บริกา              | 98.24                 |
| จำกัด*                    | รรับจ้างบริหารโรงแรม |                       |
|                          |                   | ถือโดยทางตรงและทางอ้อม  |
+--------------------------+-------------------+-----------------------+
| Philippines Hoteliers,   | ประกอบกิจการโรงแรม | 88.00                 |
| Inc.                     |                   |                       |
|                          |                   | ถือโดยทางตรงและทางอ้อม  |
+--------------------------+-------------------+-----------------------+
| บริษัท รอยัล ปริ๊นเซส จำกัด    | ประกอบกิจการโรงแรม | 82.34                 |
| (มหาชน)*                 |                   |                       |
|                          |                   | ถือโดยทางตรงและทางอ้อม  |
+--------------------------+-------------------+-----------------------+
| วิทยาลัยดุสิตธานี             | โรงเ              | 100.00                |
|                          | รียนสอนการบริหารโรง |                       |
|                          | แรมและประกอบอาหาร | โดยบมจ. รอยัล ปริ๊นเซส   |
+--------------------------+-------------------+-----------------------+

* บริษัทย่อยที่บริษัททำการแลกหุ้นกับผู้ถือหุ้นรายย่อยที่ไม่ใช่เป็นบุคคลเกี่ยวโยงกับบริษัท
เสร็จเรียบร้อยแล้วเมื่อวันที่ 8 ธันวาคม 2549

กลุ่มบริษัทมีเป้าหมายในการดำเนินธุรกิจเพื่อประกอบและพัฒนากิจการโรงแรมและบริหารโรงแรมในเชิงรุกควบคู่ไปกับการบริหารต้นทุนอย่างมีประสิทธิภาพ
(Cost Efficiency) การปรับปรุงพัฒนาโรงแรม เพื่อรักษาระดับมาตรฐานของโรงแรม
โดยมุ่งเน้นการขยายกิจการในด้านการรับบริหารโดยเพิ่มจำนวนโรงแรมที่รับบริหาร
ในขณะเดียวกันก็ได้มองถึงช่องทางในการลงทุนในกิจการโรงแรมและกิจการที่เกี่ยวข้องควบคู่กับการขยายตัวในการรับบริหาร
โดยในอีก 2 – 3 ปีข้างหน้า บริษัทมีเป้าหมายในการลงทุนในกิจการโรงแรมเพิ่มขึ้นอีกประมาณ 2
โรงแรมและขยายธุรกิจการรับบริหารโรงแรมทั้งในประเทศและต่างประเทศรวมกันอีกประมาณ 8 –
10 โรงแรม

นอกจากการขยายธุรกิจด้านโรงแรมแล้วบริษัทได้พิจารณาถึงการพัฒนาธุรกิจที่เกี่ยวเนื่องของกิจการโรงแรมเพื่อให้เป็นมาตรฐาน
และเพิ่มรายได้ และภาพลักษณ์ของบริษัท เช่น ด้านอาหาร เครื่องดื่ม สถานบริการเพื่อสุขภาพ
และอื่นๆ ที่เกี่ยวข้อง

แม้ว่าในปี 2549 อาจมีปัจจัยหลายด้านที่เป็นบวก เช่น การเปิดสนามบินสุวรรณภูมิ
การเฉลิมฉลองการครองสิริราชสมบัติครบ 60 ปีของพระบาทสมเด็จพระเจ้าอยู่หัว หรือ
แม้กระทั่งการเปิดให้บริการจุดขายใหม่ด้านการท่องเที่ยวของไทย
กลุ่มบริษัทก็ต้องแข่งขันกับโรงแรมในแต่ละทำเลที่ตั้งทั้งที่เป็นโรงแรมระดับประเทศ ระดับภูมิภาค
และระดับท้องถิ่น ที่มีจำนวนเพิ่มขึ้น รวมถึงสถานที่ให้บริการที่เทียบเคียงกับโรงแรม เช่น เซอร์วิส
อพาร์ทเมนท์ โรงพยาบาลที่ให้บริการห้องพักระยะสั้น เป็นต้น
ทำให้กลุ่มบริษัทต้องเตรียมความพร้อมในการให้บริการอย่างต่อเนื่อง
ไม่ว่าจะเป็นการปรับปรุงโรงแรมให้ได้มาตรฐานไม่ว่าจะเป็นด้านห้องพัก ห้องอาหาร
และสิ่งอำนวยความสะดวกต่างๆ
รวมถึงพัฒนาบุคลากรให้มีความรู้ความสามารถในการให้บริการอย่างสม่ำเสมอเพื่อสร้างความสามารถในการแข่งขันและความพร้อมในการให้ตอบสนองความต้องการของลูกค้าได้อย่างต่อเนื่อง

บริษัทมีปัจจัยความเสี่ยงในธุรกิจโดยแบ่งเป็นปัจจัยภายในและปัจจัยภายนอก
โดยความเสี่ยงจากปัจจัยภายใน ได้แก่ การยกเลิกสัญญารับจ้างบริหารโรงแรมก่อนกำหนด
การลงทุนในโครงการใหม่ๆ และยังไม่มีแนวโน้มของผลการดำเนินงานที่แน่นอน
ในขณะที่ความเสี่ยงต่อปัจจัยนอกที่บริษัทไม่สามารถควบคุมได้ ได้แก่ สภาวะการแข่งขันที่สูงขึ้น
การเมือง ความไม่สงบภายในประเทศ ภัยธรรมชาติ โรคระบาด
รวมไปถึงความผันผวนของอัตราดอกเบี้ยและอัตราแลกเปลี่ยน